<classify> IKIWA ni mwezi mmoja umepita tangu kutokea kwa vurugu za chuki dhidi ya wageni nchini Afrika Kusini ambazo zilisababisha wageni wengi kuondoka nchini humo hususan raia wa Nigeria na kwingineko, Rais wa Nigeria, Muhammadu Buhari, anatarajiwa kuwasili nchini humo leo kwa ziara ya kikazi.Mbali na matukio hayo yaliyoleta sintofahamu kwa mataifa mbalimbali ya Afrika, Rais wa Afrika Kusini, CyrilRamaphosa, alitumia nafasi aliyopewa ya kutoa salamu zake kwenye sherehe za kuaga mwili wa aliyekuwa Rais wa Zimbabwe, Robert Mugabe, kuomba radhi kwa matukio hayo ya vurugu ambayo alisema ni ni mabaya na yanaichafua nchi hiyo.Katika vurugu hizo, baadhi ya wananchi nchini Afrika Kusini walionekana wakiwashambulia Waafrika wengine, kwa madai kwamba wanachukua nafasi zao za kazi nchini humo, jambo ambalo viongozi wa nchi hiyo wamelipinga na kusema ni watu wachache wanaochafua nchi hiyo kwa vurugu za kufuata mkumbo.Katika taarifa iliyotolewa na Ikulu ya Afrika Kusini, Rais Buhari, atapokelewa leo na mwenyeji wake Rais Ramaphosa kwa ajili ya ziara ya kikazi na baadaye watazungumzia uhusiano baina ya nchi zao na mikataba mbalimbali waliyoingia.Aidha, ziara hiyo mbali na kuzungumzia mambo ya mauhusiano na maendeoleo ya kibiashara, pia taarifa hiyo ya Ikulu ilisema watazungumzia jinsi ya kuendelea kuimarisha na kukuza biashara, masuala ya kijamii na siasa.  <topic>: kitaifa 